CELEX: 32016R1192
Language: el
Date: 2016-07-06 00:00:00
Title: Κανονισμός (ΕΕ, Ευρατόμ) 2016/1192 του Ευρωπαϊκού Κοινοβουλίου και του Συμβουλίου, της 6ης Ιουλίου 2016, για τη μεταβίβαση στο Γενικό Δικαστήριο της αρμοδιότητας εκδικάσεως σε πρώτο βαθμό των διαφορών μεταξύ της Ευρωπαϊκής Ένωσης και των υπαλλήλων της

26.7.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 200/137
            
         ΚΑΝΟΝΙΣΜΌΣ (ΕΕ, Ευρατόμ) 2016/1192 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 6ης Ιουλίου 2016
   για τη μεταβίβαση στο Γενικό Δικαστήριο της αρμοδιότητας εκδικάσεως σε πρώτο βαθμό των διαφορών μεταξύ της Ευρωπαϊκής Ένωσης και των υπαλλήλων της
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 256 παράγραφος 1, το άρθρο 257 πρώτο και δεύτερο εδάφιο και το άρθρο 281 δεύτερο εδάφιο,
   Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 106α παράγραφος 1,
   Έχοντας υπόψη το αίτημα του Δικαστηρίου,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη της Ευρωπαϊκής Επιτροπής (1),
   Αποφασίζοντας σύμφωνα με τη συνήθη νομοθετική διαδικασία (2),
   Εκτιμώντας τα ακόλουθα:
   
               (1)
            
            
               Το άρθρο 48 του πρωτοκόλλου αριθ. 3 περί του Οργανισμού του Δικαστηρίου της Ευρωπαϊκής Ένωσης, όπως τροποποιήθηκε με τον κανονισμό (ΕΕ, Ευρατόμ) 2015/2422 του Ευρωπαϊκού Κοινοβουλίου και του Συμβουλίου (3), ορίζει ότι το Γενικό Δικαστήριο, που απαρτίζεται από 40 δικαστές από την 25η Δεκεμβρίου 2015, θα απαρτίζεται από 47 δικαστές από την 1η Σεπτεμβρίου 2016 και από δύο δικαστές ανά κράτος μέλος από την 1η Σεπτεμβρίου 2019.
            
         
               (2)
            
            
               Όπως αναφέρεται στην αιτιολογική σκέψη 9 του κανονισμού (EΕ, Ευρατόμ) 2015/2422, η αύξηση κατά επτά του αριθμού των δικαστών του Γενικού Δικαστηρίου την 1η Σεπτεμβρίου 2016 θα πρέπει να συνοδεύεται από τη μεταβίβαση στο Γενικό Δικαστήριο της αρμοδιότητας εκδικάσεως σε πρώτο βαθμό των διαφορών μεταξύ της Ένωσης και των υπαλλήλων της δυνάμει του άρθρου 270 της Συνθήκης για τη λειτουργία της Ευρωπαϊκής Ένωσης (ΣΛΕΕ). Αυτή η μεταβίβαση αρμοδιότητας προϋποθέτει, σύμφωνα με το άρθρο 256 παράγραφος 1 ΣΛΕΕ, την κατάργηση του Δικαστηρίου Δημόσιας Διοίκησης της Ευρωπαϊκής Ένωσης («Δικαστήριο Δημόσιας Διοίκησης»).
            
         
               (3)
            
            
               Αντιστοίχως, η αρμοδιότητα εκδικάσεως σε πρώτο βαθμό των διαφορών μεταξύ κάθε θεσμικού οργάνου ή οργανισμού, αφενός, και του προσωπικού τους, αφετέρου, για τις οποίες η αρμοδιότητα εκδικάσεως ανατίθεται στο Δικαστήριο της Ευρωπαϊκής Ένωσης, θα πρέπει να ανατεθεί στο Γενικό Δικαστήριο.
            
         
               (4)
            
            
               Είναι, συνεπώς, απαραίτητο να καταργηθούν η απόφαση 2004/752/ΕΚ, Ευρατόμ του Συμβουλίου (4) και ο κανονισμός (ΕΕ, Ευρατόμ) αριθ. 979/2012 του Ευρωπαϊκού Κοινοβουλίου και του Συμβουλίου (5), καθώς και να τροποποιηθεί το πρωτόκολλο αριθ. 3.
            
         
               (5)
            
            
               Το Γενικό Δικαστήριο θα πρέπει να εκδικάζει υποθέσεις δημόσιας διοίκησης της Ευρωπαϊκής Ένωσης λαμβάνοντας υπόψη τις ιδιαιτερότητες των διαφορών στον τομέα αυτό, εξετάζοντας μεταξύ άλλων τις δυνατότητες φιλικού διακανονισμού σε όλα τα στάδια της διαδικασίας.
            
         
               (6)
            
            
               Εξάλλου, για να διασφαλιστεί η ορθή διεξαγωγή της δίκης στις εκκρεμείς υποθέσεις ενώπιον του Δικαστηρίου Δημόσιας Διοίκησης κατά τον χρόνο της μεταβίβασης και να καθοριστεί το εφαρμοστέο καθεστώς για τις αιτήσεις αναιρέσεως που εκκρεμούν κατά τον χρόνο αυτό ή ασκούνται μετά από την ημερομηνία αυτή κατά των αποφάσεων του εν λόγω Δικαστηρίου, θα πρέπει να προβλεφθούν οι κατάλληλες μεταβατικές διατάξεις για τη μεταβίβαση στο Γενικό Δικαστήριο των υποθέσεων δημόσιας διοίκησης της Ευρωπαϊκής Ένωσης,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η απόφαση 2004/752/ΕΚ, Ευρατόμ και ο κανονισμός (ΕΕ, Ευρατόμ) αριθ. 979/2012 καταργούνται.
   Άρθρο 2
   Το πρωτόκολλο αριθ. 3 τροποποιείται ως εξής:
   
               1)
            
            
               Παρεμβάλλεται το ακόλουθο άρθρο:
               «Άρθρο 50α
               1.   Το Γενικό Δικαστήριο είναι αρμόδιο σε πρώτο βαθμό για την εκδίκαση των διαφορών μεταξύ της Ένωσης και των υπαλλήλων της, δυνάμει του άρθρου 270 της Συνθήκης για τη λειτουργία της Ευρωπαϊκής Ένωσης, συμπεριλαμβανομένων των διαφορών μεταξύ κάθε θεσμικού οργάνου ή οργανισμού, αφενός, και του προσωπικού τους, αφετέρου, για τις οποίες η αρμοδιότητα ανατίθεται στο Δικαστήριο της Ευρωπαϊκής Ένωσης.
               2.   Σε κάθε στάδιο της διαδικασίας, από την κατάθεση της προσφυγής και μετέπειτα, το Γενικό Δικαστήριο δύναται να εξετάζει τις δυνατότητες φιλικού διακανονισμού της διαφοράς και να επιχειρεί να διευκολύνει τον εν λόγω διακανονισμό.».
            
         
               2)
            
            
               Το άρθρο 62γ αντικαθίσταται από το ακόλουθο κείμενο:
               «Άρθρο 62γ
               Οι διατάξεις σχετικά με τις αρμοδιότητες, τη σύνθεση, την οργάνωση και τη διαδικασία κάθε ειδικευμένου δικαστηρίου που ιδρύεται δυνάμει του άρθρου 257 της Συνθήκης για τη λειτουργία της Ευρωπαϊκής Ένωσης περιλαμβάνονται σε παράρτημα του παρόντος Οργανισμού.».
            
         
               3)
            
            
               Το παράρτημα I διαγράφεται.
            
         Άρθρο 3
   Οι υποθέσεις που εκκρεμούν ενώπιον του Δικαστηρίου Δημόσιας Διοίκησης την 31η Αυγούστου 2016 μεταφέρονται στο Γενικό Δικαστήριο. Η εκδίκαση των υποθέσεων συνεχίζεται από το Γενικό Δικαστήριο από το στάδιο στο οποίο αυτές ευρίσκονται κατά την ανωτέρω ημερομηνία και σύμφωνα με τον κανονισμό διαδικασίας του Γενικού Δικαστηρίου. Στις υποθέσεις που μεταφέρονται στο Γενικό Δικαστήριο μετά το πέρας της προφορικής διαδικασίας, η διαδικασία αυτή επαναλαμβάνεται.
   Άρθρο 4
   Κατά παρέκκλιση από το άρθρο 2 σημείο 3) του παρόντος κανονισμού, τα άρθρα 9 έως 12 του παραρτήματος I του πρωτοκόλλου αριθ. 3 εξακολουθούν να ισχύουν για τις αιτήσεις αναιρέσεως που εκκρεμούν ενώπιον του Γενικού Δικαστηρίου την 31η Αυγούστου 2016 ή που ασκούνται μετά από την ημερομηνία αυτή κατά αποφάσεων του Δικαστηρίου Δημόσιας Διοίκησης. Εάν το Γενικό Δικαστήριο αναιρέσει απόφαση του Δικαστηρίου Δημόσιας Διοίκησης και κρίνει ότι η διαφορά δεν είναι ώριμη προς εκδίκαση, παραπέμπει την υπόθεση σε τμήμα διαφορετικό από εκείνο που αποφάνθηκε επί της αιτήσεως αναιρέσεως.
   Άρθρο 5
   Ο παρών κανονισμός αρχίζει να ισχύει από την πρώτη ημέρα του ακόλουθου μήνα της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Σεπτεμβρίου 2016.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Στρασβούργο, 6 Ιουλίου 2016.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         M. SCHULZ
      
      
         
            Για το Συμβούλιο
         
         
            Ο Πρόεδρος
         
         I. KORČOK
      
   
   
      (1)  Γνώμη της 22ας Φεβρουαρίου 2016 (δεν έχει ακόμη δημοσιευθεί στην Επίσημη Εφημερίδα).
   
      (2)  Θέση του Ευρωπαϊκού Κοινοβουλίου της 9ης Ιουνίου 2016 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 24ης Ιουνίου 2016.
   
      (3)  Κανονισμός (ΕΕ, Ευρατόμ) 2015/2422 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2015, για την τροποποίηση του πρωτοκόλλου αριθ. 3 περί του Οργανισμού του Δικαστηρίου της Ευρωπαϊκής Ένωσης (ΕΕ L 341 της 24.12.2015, σ. 14).
   
      (4)  Απόφαση 2004/752/ΕΚ, Ευρατόμ του Συμβουλίου, της 2ας Νοεμβρίου 2004, για την ίδρυση Δικαστηρίου Δημόσιας Διοίκησης της Ευρωπαϊκής Ένωσης (ΕΕ L 333 της 9.11.2004, σ. 7).
   
      (5)  Κανονισμός (ΕΕ, Ευρατόμ) αριθ. 979/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για τους αναπληρωτές δικαστές του Δικαστηρίου Δημόσιας Διοίκησης της Ευρωπαϊκής Ένωσης (ΕΕ L 303 της 31.10.2012, σ. 83).